Per Clausen (EL), 2011-04-01:
Det er jeg sådan set fuldstændig enig i.
Men spørgsmålet er, om vi ikke kan klare det med mindre end en mulighed for, at den til enhver tid siddende transportminister kan udstede et direktiv for, hvordan påklædningen skal være.
Jeg er overbevist om, at den nuværende transportminister vil håndtere det med et liberalt sindelag og nøjes med nogle generelle retningslinjer, som taxaselskaberne så kan leve op til.
Men vi ved jo ikke, hvad vi får i fremtiden, og hvilke uniformsintentioner en kommende transportminister skal kunne få, så jeg vil bare anbefale Venstre og Konservative at tænke over, hvad der kunne ske, hvis det blev en rigtig socialist, der blev transportminister, og hvad det kunne føre til af uniformer.
Så prøv nu at formulere det her sådan, at det er nogle brede retningslinjer, som branchen selv skal leve op til; det tror jeg er det klogeste.
Altså, § 20-spørgsmål om uniformsdirektiver og den slags er for meget, selv efter min smag.
Så til det, der er det andet element i lovforslaget, nemlig det, der handler om de her EP-tilladelser
: Altså, jeg er jo enig i, at en del af problemet er beskrevet rigtigt i lovforslaget, nemlig at de her EP-tilladelser har været med til at undergrave muligheden for at drive taxavirksomhed, særlig i tyndtbefolkede dele af landet, og jeg er enig i, at det selvfølgelig er et rigtig, rigtig stort problem for vognmændene og chaufførerne, men jo også for de mennesker, der bor i de her dele af landet.
For uanset om man råder over en bil eller ej, vil der være situationer, hvor det vil være både uhensigtsmæssigt og uklogt at benytte sig af sin egen bil i stedet for at anvende en taxa.
Så jeg synes, det er rigtigt set, at der her er en udfordring, et problem, som vi skal prøve at løse.
Der er heller ingen tvivl om, at EP-tilladelserne på andre områder har givet en række udfordringer og vanskeligheder.
Vi kunne jo høre på fru Anne Baastrup, at hun har været i Nordjylland, og at tage derop kan man ikke gøre for tit, det gør et uudsletteligt indtryk på folk, ja, det er jeg enig i.
Det er jo fuldstændig rigtigt, at man også har haft den oplevelse, at de her EP-tilladelser er blevet brugt til at dumpe priserne, fordi nyetablerede vognmænd har etableret sig uden overenskomster og uden ordentlige arbejdsforhold og dermed er med til at undergrave de løn- og ansættelsesvilkår, der findes inden for transportbranchen – og det er, vil jeg sige, i forvejen ikke nogen guldgrube at være taxachauffør – samtidig med at de selvfølgelig udsætter vognmænd, som har ordnede forhold og organiserede forhold, for en urimelig og unfair konkurrence.
Så jeg synes, det er meget vigtigt at få gjort noget ved den her problemstilling.
Der sker i de her år nogle store forandringer i persontrafikken.
Man forsøger på den ene side at ændre den kollektive trafik, sådan at den tilpasser sig de geografiske og borgersammensætningsmæssige udfordringer, der er, sådan at man giver et godt tilbud over hele landet, og på den anden side forsøger man altså også at opretholde det, at der findes et velfungerende taxasystem, som også er landsdækkende.
Jeg tror, at man, hvis man skal løse denne udfordring på tilfredsstillende vis, så ikke kommer uden om at lave en samlet lovgivning for persontrafikkens område, og det er det, vi bør gå i gang med at lave.
Jeg kan godt være lidt ærgerlig over, at det, når man ser på lovforslaget og de høringssvar, der er kommet, så ikke også har været transportministerens konklusion, sådan at der nu havde ligget et lidt mere samlet forslag til at løse udfordringerne og problemerne.
For jeg er jo sådan set også lidt enig i det, når Venstres ordfører siger, at vi har et stort problem, hvis vi ingenting gør i den nuværende situation.
Altså, man bliver ikke populær ved at komme til Nordjylland og sige, at man ikke kan løse problemet, fordi man skal have en stor, sammenhængende lov, fordi der er mennesker, der befinder sig i en akut situation, som der skal gøres noget ved.
Men vi må jo også sige, at det er en skidt ting hele tiden at lave hovsaløsninger, som gør, at man forsøger at løse et akut problem; så opstår der et nyt, og så har man ikke løst det tilfredsstillende osv. Så jeg vil i hvert fald sige, at forudsætningen for, at Enhedslisten kan ende med at støtte det lovforslag, der ligger her, er, at der på en række områder sker en klargøring og en præcisering, sådan at vi sikrer, at lovforslaget reelt kommer til at løse de problemer og de udfordringer, som vi står over for.
Under alle omstændigheder synes jeg, vi skal være enige om, at vi har brug for at se på det her område som helhed og altså overveje, hvordan vi lovgivningsmæssigt kan lave en samlet regulering af persontrafikken i Danmark, og det behøver det jo ikke at blive mere bureaukratisk af.
Indimellem bliver det jo mere bureaukratisk af, at vi laver den ene løsning oven på den anden og sådan laver lovgivning ved hjælp af knopskydning.
Det er ikke nødvendigvis det mindst bureaukratiske.
Men selv om vi ikke er særlig tilfredse med forslaget, som det ligger, vil vi meget gerne indgå konstruktivt i det videre arbejde.